04/04/2017

Bildo: Spertuloj analizas, kio okazis en la departemento Putumayo. / Colprensa

Kolombio plu serĉas la malaperintojn post la kotlavango, kiu detruadis parton de la urbo Mocoza, sude de la lando, vendredon 31an de marto. La bilanco – plu provizora – pligraviĝis ĝis 254 personoj, el kiuj 43 infanoj. Tiu lavango okazis, dum torentaj pluvegoj estigis inundojn en la regiono.

Pridemandita de Radio Caracol, kolombia radiokanalo, la eks-ministro pri Medio kaj direktorino de "The Nature Conservancy" (TNC) Adriana Soto emfazas plurajn hipotezojn por ekspliki tiun katastrofon: «La unua faktoro, estas la klimata ŝanĝo. Ĉie en la mondo, ni konstatas multobliĝon de la ekstremaj klimataj eventoj. La dua faktoro estas ligita al la senarbarigo en la baseno de Mocoa, kiu favorigas terglitojn kaj lavangojn ; la riveroj, kiuj ĉirkaŭas la urbon trovis neniujn obstaklojn elfluejiĝante.»

Laŭ Ideam, la "Nacia instituto de esploro pri hidrologio kaj medio", la kolombia arbaro retroiras jaron post jaro, malrapide kaj certe: «En 1990, ĝi reprezentis 56,4% de la landa teritorio ; hodiaŭ, la arbaroj plu kovras nur 51,6% el tuta Kolombio.»

Multaj observantoj samopinias, kiel la ekologiisto Julio Carrizosa, ankaŭ menciita de "Radio Caracol": «La senarbarigo estis pli intensa en tiu regiono (ĉefe pro la kontraŭleĝa plantado de kokao). La deklivoj estis eroditaj. Kaj tiel, pro la torentaj pluvegoj, la senarbarigaj areoj emas defaladi, fragmentiĝi, okazigante gravajn termoviĝojn.»

Lasta faktoro menciata de Adriana Soto, la urbanigo. «La sola solvo por malhelpi tiajn katastrofojn, estas protektadi verdan kovrilon, kaj bonstatajn riverojn.»